Nordjyllands største el- og internetleverandør er millimeter fra at købe Danmarks tredje største mobilforretning.

De fleste nordjyder får en regning i postkassen fra Norlys. Enten for el, bredbånd eller tv. Men snart kan man også få mobilregninger fra Norlys. Den store energikoncern er nemlig millimeter fra at købe Telias danske forretning, der har ca. 1,5 millioner mobilkunder og ejer landets næststørste mobilnetværk sammen med Telenor. Det opsigtsvækkende opkøb forventes ifølge Norlys at koste 6,25 milliarder af elkundernes penge. - En mobilforretning giver Norlys helt ny relevans, fordi den bringer os tættere på kunderne. Danskerne forventer selvfølgelig den bedste dækning, uanset hvor de befinder sig, og derfor er det afgørende, at vi kan tilbyde en samlet løsning. Samtidig får vi fremtidssikret vores infrastruktur med begge de vindende teknologier 5G og fiber, siger Niels Duedahl, der er administrerende direktør i Norlys, i en pressemeddelelse. Norlys ejer allerede stort set alt fibernet i Nordjylland, ligesom energiselskabet for år tilbage købte Stofa, der leverer bredbånd og tv til store dele af de nordjyske forbrugere. Aftalen mellem Norlys og Telia Company er betinget af en tilfredsstillende due diligence og efterfølgende godkendelse fra Norlys’ repræsentantskab samt konkurrencegodkendelse i Danmark. Med Telias kunder i folden vil Norlys blive en kæmpe inden for teleindustrien, kun overgået af TDC, der ejer Yousee, Telmore og Hiper.